《作家书》
清代·孟超然

勉强报平安，欲书还迟迟。行者马已秣，安得罄其私。

寄信谢行人，归去到茅茨。但言颜色好，不异去家时。

远游事多端，勿使衰亲疑。送君上马去，我心君应知。

作者简介：（1731—1797）清福建闽县人，字朝举，号瓶庵。乾隆二十五年进士，选庶吉士，改兵部主事，累迁吏部郎中。曾典广西乡试，督学四川，廉正不阿，遇士有礼。归后主鳌峰书院，以讲明朱子之学为宗旨。有《丧礼辑略》、《晚闻录》、《避暑录》、《使粤使蜀日记》、《瓶庵居士诗钞》等。